SKRIFTLIG FORESPØRGSEL E-2900/00

af Emmanouil Bakopoulos (GUE/NGL) til Kommissionen

(14. september 2000)

Om: Trafikulykker

I Europa-Parlamentets og Rådets beslutning nr. 1692/96/EF(1) om Fællesskabets retningslinjer for udvikling af det transeuropæiske transportnet er det i artikel 2 anført, at målet med nettet er at sikre en varig mobilitet for personer og gods på de bedst mulige samfunds- og sikkerhedsmæssige vilkår (mldr).

Men i dag fire år senere er antallet af sårede som følge af trafikulykker stadig på samme niveau i alle 15 medlemsstater ifølge EU-statistikkerne, hvorimod antallet af døde i lande som Grækenland, Spanien og Portugal støt stiger.

Hvad har Kommissionen følgelig til hensigt at gøre for at øge sikkerheden på de europæiske veje?

(1) EFT L 228 af 9.9.1996, s. 1.

Svar afgivet på Kommissionens vegne af Loyola de Palacio

(26. oktober 2000)

På det menneskelige, sociale og økonomiske plan udgør usikkerheden i trafikken et af de alvorligste problemer, som medlemsstaterne er stillet over for. Mellem de enkelte medlemsstater indbyrdes er der tale om væsentlige forskelle.

Forbedring af færdselssikkerheden er et ansvarsområde, som er fordelt mellem alle involverede parter: Fællesskabet, medlemsstaterne, de regionale/lokale myndigheder, virksomhederne samt ikke mindst borgerne selv.

Fællesskabet har på sit niveau et klart ansvar, som undertiden for visse foranstaltningers vedkommende er et eneansvar, f.eks. de tekniske standarder for køretøjer, regler for udstedelse af kørekort eller foranstaltninger til fremme af indførelsen af visse innoverende teknologier, f.eks. inden trafikstyring.

Andre aktioner er enten allerede igangsat eller planlagt på uddannelsesområdet samt vedrørende kontrolforanstaltninger og samarbejde mellem politikorpsene. Der skal i den forbindelse tages større hensyn til færdselssikkerheden ved vejforbedringsarbejder og vejprojekter, og man vil tillige fremme udvekslingen af informationer og erfaringer på en lang række områder som f.eks. uddannelse og bevidstgørelseskampagner.

Alle disse forholdsregler må forventes at få en særlig positiv virkning i de medlemsstater, der har det højeste antal dræbte i vejtrafikken.

De igangværende eller planlagte foranstaltninger på fællesskabsplan er nærmere beskrevet i Kommissionens meddelelse af 17. marts 2000 med titlen Trafiksikkerhed: hovedopgaver i EU Statusrapport og prioritering af foranstaltninger(1). De indgår i Fællesskabets 2. handlingsprogram (1997-2001) inden for trafiksikkerhed.

Desuden vil Kommissionen fortsætte sine bestræbelser inden for rammerne af det igangværende program for trafiksikkerhed og i 2001 udarbejde et handlingsprogram med henblik på at nedbringe antallet af dødsfald og alvorligt sårede i trafikken på de europæiske veje. Dette handlingsprogram skal omfatte årene 2002-2010, og vil bl.a. dække alle de ovenfor nævnte aspekter samt dem, det ærede medlem nævner.

For så vidt angår det transeuropæiske vejnet, yder Kommissionen herudover støtte til en række projekter, der skal gøre det muligt at tage telematiske midler i brug i trafikstyringen og brugerinformationen, hvilket også bidrager til at forbedre færdselssikkerheden.

(1) KOM(2000) 125 endelig udg.